ชื่นชม “ครูสมสง่า” คว้าเหรียญทองกระโดดไกลหญิงจากกรีฑาผู้สูงอายุชิงแชมป์โลก ทำลายสถิติเอเชีย
นางสาวตรีนุช เทียนทอง รัฐมนตรีว่าการกระทรวงศึกษาธิการ แสดงความชื่นชมกับความสำเร็จและแสดงความยินดี กับคุณครูสมสง่า บุญนอก อายุ 68 ปี ข้าราชการบำนาญ อดีตข้าราชการครูโรงเรียนศรีบุญเรืองวิทยาคาร จังหวัดหนองบัวลำภู นักกีฬาผู้ได้รับเหรียญทองจากกรีฑารายการกระโดดไกลหญิง รุ่น 65-69 ปี ทำลายสถิติเอเชีย และได้รับเหรียญเงินจากกีฬารายการวิ่งข้ามรั้ว 80 เมตร หญิงรุ่น 65-69 ปี และรายการเขย่งก้าวกระโดดหญิง รุ่น 65-69 ปี ในการแข่งขันกรีฑาผู้สูงอายุชิงแชมป์โลก 2022 (World Master Athletics Championships 2022) ณ สาธารณรัฐฟินแลนด์ เมื่อวันที่ 27 มิถุนายน – 11 กรกฎาคม 2565 พร้อมกล่าวยกย่องเชิญชูเกียรติคุณครูสมสง่า บุญนอก หรือครูปาน เป็นผู้ทำชื่อเสียงให้แก่ประเทศชาติ ถือเป็นครูต้นแบบด้านกีฬาผู้สูงอายุ เป็นแบบอย่างในการดูแลสุขภาพด้วยการออกกำลังการอย่างสม่ำเสมอด้วยการเล่นกีฬา ในการเข้าร่วมการแข่งขันในต่างประเทศแม้จะมีอุปสรรคก็ไม่ย่อท้อ ด้วยความตั้งใจและความมุ่งมั่นของครูปาน จึงประสบความเสร็จสามารถคว้าเหรียญรางวัลมาได้ถึง 3 เหรียญ โดยเฉพาะเหรียญทองถือเป็นเหรียญทองเหรียญแรกในประวัติศาสตร์ของทีมกรีฑาผู้สูงอายุไทย สมกับเป็นครูต้นแบบด้านกีฬาผู้สูงอายุอย่างแท้จริง